35. schôdza NR SR - 14.deň - B. popoludní
Dátum: 2025-06-17
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

ale za hranicou zákona. Ďalšia vec je tá a to je veľmi smutná vec, že mnohí pacienti sa nevedia dostať k lekárom bez toho, aby boli nútení zaplatiť si objednanie u neho. A to je veľký problém, pretože samotný výkon objednania takisto je v zákone je zadefinovaný ako výkon, ktorý je súčasťou poskytnutia zdravotnej starostlivosti a nemôže byť zaňho vyberaný poplatok. Mnohí poskytovatelia zdravotnej starostlivosti preto nechali tento úkon objednanie realizovať tretie strany, ktoré od pacientov vyberajú poplatky, pravdepodobne za nejakú dohodu, ktorú potom vzápätí refakturujú poskytovateľom. Avšak samozrejme nič to nemení na fakte, že pacient sa častokrát k špecialistovi bez toho, aby zaplatil tento poplatok, vôbec nevie dostať. Toto spôsobuje obrovskú bariéru v dostupnosti zdravotnej starostlivosti. Mnohí pacienti skrátka nemajú na platenie niekoľko desiatok eur poplatkov pri každej návšteve svojho poskytovateľa zdravotnej starostlivosti, svojho ambulantného lekára, skrátka nemajú. A pokiaľ sa takýmto spôsobom od nich vyberajú poplatky, hoci by mali mať zo zákona aj z Ústavy garantovanú bezplatnú zdravotnú starostlivosť je pochopiteľné, že na takéto vyšetrenia potom radšej ani nejdú. Čo to má však za následok. Za následok to má zhoršovanie ich zdravotného stavu. Častokrát nezachytenie rôznych aj malígnych procesov v zárodku. Následne sa potom riešia komplikované zdravotné stavy na urgentoch v nemocniciach a v nemocniciach samotných a ich liečba je pre systém oveľa oveľa drahšia a nielen to. Prognóza vyliečenia takýchto pacientov je oveľa oveľa horšia. Práve preto si myslíme, že touto témou by sa malo ministerstvo zdravotníctva veľmi rýchlo a prednostne zaoberať. Preto sme radi, že dnes na pôde výboru Národnej rady pre zdravotníctvo pán štátny tajomník hovoril o akejsi mape postupného, postupnej práce, vytvorenia odborných skupín, aby sa riešila táto problematika. Úprimne však poviem, horizont jeden a pol roka, ktorý tam bol načrtnutný, až 18 mesiacov a zároveň jeden z výstupov, ktorý sa zdá byť momentálne z výpovedí aj samotného ministra Kamila Šaška ale aj jeho štátneho tajomníka istý je to, že poplatky sa v ambulanciách vyberať budú. Treba ich však regulovať, treba ich nejakým spôsobom ohraničiť, obmedziť. A k tomu treba veľkú diskusiu. Úprimne, ja som sklamaný, že nevieme postupovať ďalej v reforme, ktorú sme aj pri reforme ústavnej zdravotnej starostlivosti presadili. Reforma, ktorá hovorí o tom, že pacient má z Ústavy nárok na poskytnutie zdravotnej starostlivosti do maximálnej čakacej lehoty. Túto maximálnu čakaciu lehotu majú stanoviť odborníci. A tak, ako to teraz už od začiatku roka platí v prípade mnohých diagnóz, ktoré sú liečené v ústavných zdravotných zariadeniach, teda najmä v nemocniciach, tak by to malo patriť aj v prípade ambulantných vyšetrení. Krátko po nástupe ministerky Dolinkovej do kresla ministra zdravotníctva bolo evidentné, že práce predchádzajúcich ministrov, áno ja musím povedať, že bolo to aj pod vplyvom dôrazu, ktorú mala aj moja administratíva, krátko po jej nástupe konštatoval vtedajší riaditeľ Národného centra zdravotníckych informácií, že objednávkový systém na centrálne objednávanie pacientov je pripravený. Je pripravený na spustenie. To znamená, ministerstvo má k dispozícii spôsob, akým by mohli poisťovne svojich klientov pacientov, objednávať na vyšetrenia k špecialistom, cez tento centrálny systém objednávkový. To znamená, pokiaľ by ktokoľvek z nás, ktorý by mal nejaké ochorenie, alebo nejakú zdravotnícku potrebu potreboval vyšetrenie, poisťovňa by mu mala zabezpečiť termín, pretože žiaľ súčasnosť je taká, že častokrát sa ľudia k termínom štandardne a bezplatne dostať vôbec nevedia. Pokiaľ by poisťovňa takýto termín pacientovi nedokázala zabezpečiť, prichádzala by na rad situácia, ktorá aj teraz už platí v ústavnej zdravotnej starostlivosti, že pacient by takéto ošetrenie mohol realizovať aj u nezmluvného poskytovateľa, teda u lekára, ktorý nemá zmluvu ani s jednou zdravotnou poisťovňou, alebo s jeho verejnou zdravotnou poisťovňou. Treba si uvedomiť, že nezmluvných poskytovateľov je práve kvôli zle nastavenému financovaniu ambulantnej zdravotnej starostlivosti z každého mesiaca na mesiac čím ďalej viac a viac. Skrátka mnohí lekári, ktorí najmä žijú v takých bohatších regiónoch Slovenska, už nemajú záujem byť zmluvnými lekármi, teda lekármi, ktorým zdravotné poisťovne preplácajú náklady za liečbu svojich poistencov a vystupujú zo zmluvného vzťahu s poisťovňami a stávajú sa nezmluvnými lekármi, ktorí inkasujú od svojich pacientov priame platby za kompletne celú zdravotnú starostlivosť, ktorú im poskytnú. Dokonca žiaľ je to tak, čo ja napríklad nie som vôbec rád a myslím si, že aj táto vec by sa mala zmeniť, že už keď teda idete k nezmluvnému lekárovi a všetko si tam musíte zaplatiť, pretože ste nedostali možnosť, alebo nevedeli ste sa objednať k zmluvnému lekárovi do termínu, ktorý ste potrebovali, prečo potom ešte si máte platiť aj plnú sumu liekov v lekárňach. Prečo recept, ktorý vám predpíše nezmluvný lekár, musíte kompletne celý uhradiť v lekárni, keď ste teda ušetrili verejnému zdravotnému poisteniu a celému zdravotnému systému platbu za ošetrenie alebo diagnostiku u zmluvného poskytovateľa. Ja tomuto nerozumiem, ale tu znova len vidíme tú diskrepanciu, že poisťovne nemajú záujem hradiť do čoho nie sú dotlačené. V tomto prípade by mohli takýmto spôsobom pomôcť mnohým pacientom aspoň čiastočne s úhradou liekov, ale nemajú o to záujem. Takýchto nezmluvných poskytovateľov, keďže ich už je dosť, ja mám nádej a predpokladám, že by dokázali vytvoriť dostatočnú sieť poskytovateľov pre pacientov, ktorí potrebujú na území Slovenskej republiky ambulantné vyšetrenie a dokázali by to zabezpečovať aj včas. A áno, pokiaľ by poisťovne ich nedokázali zazmluvniť a nedokázali by svojim pacientom zabezpečiť riadny termín do maximálnej čakacej lehoty, ktorý potrebujú u ambulantného poskytovateľa, potom by tento pacient mal právo byť ošetrený u nezmluvného poskytovateľa a zdravotná poisťovňa by musela znášať náklady, ktoré by on mal s tým, že mu bola poskytnutá starostlivosť u nezmluvného poskytovateľa. Na toto samozrejme je potrebné nastaviť spravodlivé financovanie ambulantných poskytovateľov. Nový katalóg výkonov, na ktorom sa pracuje už niekoľko rokov, v niektorých diagnózach je údajne už hotový. Tuná by sme to mali ako jednu z priorít. S Petrom Stachurom, keď sme boli ten rok počas pandémie na ministerstve, čo najrýchlejšie dokončiť štandardné terapeutické postupy, zjednodušené a zároveň zaviesť moderný katalóg výkonov, aby sa čo najrýchlejšie odzrkadlilo spravodlivé financovanie ambulancií. Odvtedy už je to teraz piaty rok, žiaľ stále tu nie je úplne k dispozícii, ale toto je cesta, pretože bez toho sa veľmi ťažko dostaneme k spravodlivému ohodnoteniu zmluvných lekárov, ktorých určite v systéme potrebujeme viac a tak, aby aj táto reforma, o ktorej som ja teraz hovoril, mohla fungovať. Takže cesta skratiek k tomu, že necháme systém vyhnívať tak, ako je teraz a pacienti budú platiť nejaké poplatky, lebo v princípe toto niečo nám bolo dnes povedané, takéto niečo a nie hneď, ale asi až za rok a pol, je absolútne neuspokojivé riešenie. Práve preto sme teraz tu, kolegyne, kolegovia, aby sme dali aj svojim voličom a pacientom v tejto krajine nádej, že tieto veci musia byť riešené transparentne a musia byť riešené prioritne. Je veľmi nevyhnutné, je veľmi nevyhnutné, aby poplatková bariéra, ktorá vzniká u ambulantných poskytovateľov, bola urgentne zo strany ministerstva zdravotníctva riešená. Čo sa týka tejto problematiky, tak z mojej strany možno by som týmto úvodným slovom a zároveň pozvaním do rozpravy aj vás ostatných, možno by som to teraz ukončil a ďakujem veľmi pekne za pozornosť a v prípade, že by ešte boli akékoľvek otázky alebo námety z rozpravy, tak ešte by som sa potom vyjadril aj na záver. Ďakujem pekne.